Document ID: 31991R1158

KOMISSION ASETUS (ETY) N:o 1158/91,
annettu 3 päivänä toukokuuta 1991,
interventioelinten tarjouskilpailun perusteella tekemistä rasvattoman maitojauheen ostoista
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (ETY) N:o 3641/90(2), ja erityisesti sen 7 a artiklan 1 kohdan ensimmäisen alakohdan ja 3 kohdan,
sekä katsoo, että
voin ja rasvattoman maitojauheen interventio-ostojärjestelmän muuttamisesta 16 päivänä maaliskuuta 1987 annetussa neuvoston asetuksessa (ETY) N:o 777/87(3), sellaisena kuin se on viimeksi muutettuna asetuksella (ETY) N:o 3577/90(4), vahvistetaan perusteet, joilla interventioelinten tekemät rasvattoman maitojauheen ostot voidaan keskeyttää asetuksen (ETY) N:o 804/68 5 c artiklassa tarkoitetun lisämaksujärjestelmän soveltamisen kahdeksannen 12 kuukauden jakson loppuun asti; mainitun asetuksen 1 artiklan 3 kohdan a alakohdassa säädetään, että jos interventio keskeytetään koko yhteisössä tai tämän osassa, ostot voidaan kyseisellä alueella toteuttaa pysyvän tarjouskilpailun avulla; tämän vuoksi on syytä vahvistaa yksityiskohtaiset säännöt tarjouskilpailumenettelyn toteuttamisesta,
neuvoston asetuksessa (ETY) N:o 1014/68(5), sellaisena kuin se on viimeksi muutettuna asetuksella (ETY) N:o 3577/90, ja komission asetuksessa (ETY) N:o 625/78(6), sellaisena kuin se on viimeksi muutettuna asetuksella (ETY) N:o 890/91(7), vahvistetaan interventioelinten tekemiä rasvattoman maitojauheen ostoja koskevat yleiset ja yksityiskohtaiset säännöt; suurinta osaa näistä säännöksistä voidaan soveltaa tämän asetuksen yhteydessä, erityisesti ostettavaksi tarjottavan rasvattoman maitojauheen laatua, käärimistä ja pakkaamista koskevia säännöksiä; tiettyjä näistä yksityiskohtaisista säännöistä olisi kuitenkin mukautettava tarjouskilpailulla tehtäviin ostoihin; tämän vuoksi on syytä mukauttaa säännöstä, joka koskee ostettavaksi tarjottavan rasvattoman maitojauheen ikävaatimusta, ja
tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Kun päätetään avata asetuksen (ETY) N:o 777/87 1 artiklan 3 kohdan a alakohdassa tarkoitettu pysyvä tarjouskilpailu, tarjouskilpailuilmoitus on julkaistava pysyvän tarjouskilpailun avaamista koskevan asetuksen liitteenä Euroopan yhteisöjen virallisessa lehdessä viimeistään kuusi päivää ennen tarjousten tekemiselle asetetun ensimmäisen määräajan päättymistä.
Rasvattoman maitojauheen ostot voivat koskea ainoastaan asetuksen (ETY) N:o 625/78 1 artiklan 1 kohdan a,b,c ja e alakohdassa säädetyt vaatimukset täyttävää rasvatonta maitojauhetta.
2 artikla
Kutakin tarjouskilpailua koskeva tarjousten esittämisen määräaika päättyy jokaisen kuukauden toisena ja neljäntenä tiistaina kello 12. Jos tiistai on pyhäpäivä, määräaikaa pidennetään seuraavaan arkipäivään kello 12.
3 artikla
1. Tarjouksen tekijä voi osallistua tarjouskilpailuun ainoastaan, jos:
- rasvaton maitojauhe on valmistettu tarjousten esittämiselle asetettua määräaikaa edeltävän 21 päivän kuluessa; asetuksen (ETY) N:o 625/78 liitteessä III olevan f kohdan toisessa alakohdassa tarkoitetussa tapauksessa täksi ajaksi vahvistetaan kolme viikkoa,
- tarjouksen tekijä sitoutuu kirjallisesti noudattamaan asetuksen (ETY) N:o 625/78 2 artiklan 6 kohdan säännöksiä.
2. Asiasta kiinnostuneet voivat osallistua tarjouskilpailuun jättämällä kirjallisen tarjouksen saantitodistusta vastaan tai muunlaisen kirjallisen ilmoituksen saantitodistusta vastaan.
3. Tarjouksessa on oltava:
a) tarjouksen tekijän nimi ja osoite;
b) tarjottu maitojauheen määrä ja maitojauheen valmistusmenetelmä (sumutuskuivattu tai valssikuivattu);
c) ehdotettu hinta 100 kilogrammalta rasvatonta maitojauhetta, lukuun ottamatta sisäisiä veroja, toimitettuna varastoon ja ilmaistuna ecuina enintään kahden desimaalin tarkkuudella;
d) paikka, johon rasvaton maitojauhe on varastoitu.
4. Tarjous on voimassa ainoastaan, jos:
a) se koskee vähintään 20:tä tonnia;
b) siihen sisältyy 1 kohdassa tarkoitettu sitoumus;
c) esitetään todisteet siitä, että tarjouksen tekijä on ennen tarjousten esittämiselle asetetun määräajan päättymistä antanut kyseistä tarjouskilpailua koskevan, 4 artiklan 1 kohdassa tarkoitetun tarjouskilpailuvakuuden.
5. Tarjousta ei voi peruuttaa 2 artiklassa tarkoitetun, kyseisen tarjouskilpailun tarjousten esittämiselle asetetun määräajan päätyttyä.
4 artikla
1. Tarjousten voimassapysyminen tässä asetuksessa tarjousten esittämiselle asetetun määräajan päätyttyä ja rasvattoman maitojauheen toimitus interventioelimen osoittamaan varastoon 7 artiklan 2 kohdassa vahvistetussa määräajassa ovat ne pääasialliset vaatimukset, joiden täyttyminen varmistetaan tarjouskilpailuvakuudella, jonka määrä on 40 ecua tonnilta.
2. Tarjouskilpailuvakuus annetaan jäsenvaltiossa, jossa tarjous on jätetty.
5 artikla
Jokaiseen tarjouskilpailuun tehdyt tarjoukset huomioon ottaen ja asetuksen (ETY) N:o 804/68 30 artiklassa säädettyä menettelyä noudattaen vahvistetaan enimmäisostohinta sovellettavien interventiohintojen perusteella.
Voidaan päättää, että tarjouskilpailu ei johda jatkotoimiin.
6 artikla
1. Tarjous hylätään jos ehdotettu hinta on korkeampi kuin 5 artiklassa tarkoitettu kyseiseen tarjouskilpailuun sovellettava enimmäishinta.
2. Tarjouskilpailusta johtuvia oikeuksia ja velvoitteita ei voida siirtää.
7 artikla
1. Interventioelimen on ilmoitettava viipymättä jokaiselle tarjouksen tekijälle, mihin tulokseen tämän osallistuminen tarjouskilpailuun on johtanut.
Interventioelimen on toimitettava viipymättä tarjouskilpailun voittajalle numeroitu lähetysluettelo, jossa on:
a) toimitettava määrä;
b) rasvattoman maitojauheen viimeinen toimituspäivä;
c) varasto, johon maitojauhe on toimitettava. Sovelletaan asetuksen (ETY) N:o 1014/68 3 artiklan 1 kohtaa ja asetuksen (ETY) N:o 625/78 5, 6 ja 7 artiklaa.
2. Tarjouskilpailun voittajan on toimitettava rasvaton maitojauhe tarjousten esittämiselle asetettua määräpäivää seuraavien 28 päivän kuluessa. Toimitus voidaan jakaa osatoimituksiin.
Tarjouskilpailun voittaja vastaa lastin purkukustannuksista varaston tavaralaiturille.
3. Jos tarjouskilpailun voittaja ei ole toimittanut tavaraa säädetyssä määräajassa, 4 artiklan 1 kohdassa tarkoitettu tarjouskilpailuvakuus menetetään ja ostosopimus purkautuu jäljellä olevan määrän osalta, paitsi ylivoimaisen esteen sattuessa.
8 artikla
Tässä asetuksessa interventioelimen katsotaan ottaneen rasvattoman maitojauheen haltuunsa päivänä, jona rasvaton maitojauhe saapuu varastoon, kuitenkin aikaisintaan 7 artiklan 1 kohdan toisessa alakohdassa tarkoitetun lähetysluettelon antopäivää seuraavana päivänä.
9 artikla
Interventioelimen on maksettava tarjouskilpailun voittajalle tämän tarjouksessa mainittu hinta jokaisesta haltuunotetusta määrästä määräajassa, joka alkaa 120. päivänä rasvattoman maitojauheen haltuunottopäivästä ja päättyy 140. päivänä tästä.
10 artikla
Sovelletaan asetuksen (ETY) N:o 625/78 2 artiklan 5 kohdan sekä 3 ja 4 artiklan säännöksiä.
11 artikla
Sovelletaan komission asetuksen (ETY) N:o 2220/85(8) säännöksiä siltä osin kuin ne eivät ole tämän asetuksen erityissäännösten vastaisia.
12 artikla
Tarjouksessa ehdotettu hinta, 4 artiklassa tarkoitettu tarjouskilpailuvakuus ja 5 artiklassa tarkoitettu enimmäishinta muunnetaan kansalliseksi valuutaksi tarjouskilpailun tarjousten esittämiselle asetettuna määräpäivänä voimassa olevan edustavan kurssin mukaan.
13 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä toukokuuta 1991.

Labels: 3
17